Kollár, Miroslav, poslanec NR SR (2022-05-10):
Ďakujem. Ako som hovoril, nie je to úplne štandardný návrh, ja rozumiem, že rozdelenie pozícií predsedov výborov je súčasťou nejakej politickej dohody na základe výsledku volieb. Na druhej strane máme mimoriadnu situáciu, napokon aj tie obrazovky a dnešné vystúpenie ukrajinského prezidenta Vladimíra Zelenského sú toho dôkazom. Prečo teda podávam návrh na odvolanie pána Kéryho z funkcie predsedu Zahraničného výboru Národnej rady? Jednoducho z dôvodu jeho dlhodobého spochybňovania oficiálnej zahraničnej politiky Slovenskej republiky, opakovaného šírenia lží a zavádzania o tvorbe, výkone a súvislostiach zahraničnej politiky Slovenskej republiky, ale predovšetkým preto, že vo viacerých verejných vystúpeniach ako predseda Zahraničného výboru Národnej rady Slovenskej republiky v súvislosti s vojnou na Ukrajine komunikoval stanoviská zhodné s ruskou vojenskou propagandou. V reakcii na ruskú agresiu na Ukrajine predseda Zahraničného výboru Národnej rady Marián Kéry prebral komunikačný naratív ruskej vojnovej propagandy, keď tvrdil zhodne s pozíciou a komunikáciou Ruskej federácie, že Slovensko by odovzdaním protiraketového systému S-300 Ukrajine bolo zatiahnuté do vojenského konfliktu. Marián Kéry je tiež jedným z mála oficiálnych predstaviteľov Slovenskej republiky, ktorý spochybnil vyhostenie 35 ruských diplomatov zo Slovenska, pričom rozhodnutie slovenskej diplomacie dokonca verejne označil za aplikáciu princípu kolektívnej viny. Slovenské spravodajské služby dlhé roky vo svojich pravidelných výročných správach, ktoré prerokúvame aj tuná v Národnej rade, upozorňujú na špionážne aktivity Ruskej federácie zamerané proti Slovenskej republike. Rovnako v týchto správach upozorňujú na hybridné hrozby a dezinformačné aktivity Ruskej federácie, ktorých cieľom je spochybňovanie oficiálnych inštitúcií Slovenskej republiky, ako aj nášho zahraničnopolitického ukotvenia v Európskej únii a v NATO. O týchto skutočnostiach je predseda zahraničného výboru Marián Kéry nepochybne dobre informovaný. Po tom, čo začiatkom marca 2022 Ruská federácia už aj oficiálne zaradila Slovensko na zoznam cudzích štátov, o ktorých sa domnieva. že sa dopúšťajú nepriateľských činov proti Rusku, ruským spoločnostiam a občanom, predseda výboru Marián Kéry vyhlásil, bolo to v televízii Markíza 3. apríla 2022, že Rusko aj napriek správam našich služieb a invázii na Ukrajinu stále považuje za nášho priateľa. A už pred začiatkom vojny na Ukrajine Marián Kéry ako predseda Zahraničného výboru Národnej rady opakovane klamal a zavádzal slovenskú verejnosť. Tvrdil napríklad, že pokiaľ ruské vojská sa nepriblížili k ukrajinskej hranici, nikto nebol ochotný viesť s Moskvou žiadny dialóg (RTVS, 13. februára 2022). Ide o zjavnú lož, pretože dialóg medzi Ukrajinou a Ruskom, ako aj medzi Európskou úniou a Ruskom prebiehal a prebieha neustále, či už na bilaterálnej, alebo multilaterálnej úrovni. Z môjho pohľadu jednoducho pôsobenie predsedu Zahraničného výboru Národnej rady Slovenskej republiky Mariána Kéryho významne narúša konsenzus slovenskej zahraničnej politiky, jej dobré meno, naše dobré susedské vzťahy s Ukrajinou, spojenecké vzťahy Slovenska s Európskou úniou a NATO a spochybňuje naše štátne a bezpečnostné inštitúcie. Ja plne rešpektujem rozdelenie pozícií v tomto parlamente, ja si myslím, že aj v samotnom zahraničnom výbore je viacero opozičných poslancov, ktorí by túto funkciu vedeli zastávať dôstojnejšie a tak, aby sa slovenský parlament nemusel hanbiť nie pred prezidentom Ukrajiny, ale pred občanmi Slovenskej republiky. Ďakujem.